**Olli-Pekka Juhani Kallasvuo** (s. 13. heinäkuuta 1953 Lavia) on Nokian entinen toimitusjohtaja ja Nokia Siemens Networksin entinen hallituksen puheenjohtaja. Kallasvuo aloitti Nokian toimitusjohtajana 1. kesäkuuta 2006 Jorma Ollilan jättäessä yhtiön operatiivisen johdon. Kallasvuon erottamisesta Nokian toimitusjohtajan tehtävistä ilmoitettiin 10. syyskuuta 2010. Hänen paikkansa toimitusjohtajana otti 21. syyskuuta 2010 kanadalainen Stephen Elop. Kallasvuo jatkoi erottamisensa jälkeen Nokia Siemens Networksin hallituksen puheenjohtajana syyskuulle 2011. Oikeustieteen kandidaatti, varatuomari Kallasvuo työskenteli Nokiassa vuodesta 1980 yhteensä lähes kolme vuosikymmentä.

Varhainen elämä ja koulutus
---------------------------

Kallasvuo on syntynyt Satakunnan Laviassa, jossa isä Jouko Kallasvuo toimi apteekin proviisorina ja äiti Aino Kallasvuo (o.s. Andersson) opettajana. Olli-Pekka Kallasvuo kävi lukion Raahessa; hän oli käynyt koulua myös Porissa. Reaaliaineista kiinnostunut nuorukainen oli ehtinyt 1960-luvun lopulla toimia koulunsa teinikunnan puheenjohtajana ennen kuin toiminta politisoitui. Hän lähti Helsingin yliopistoon opiskelemaan oikeustiedettä. Opiskelijana hän vaikutti Pohjois-Pohjalaisessa Osakunnassa, esimerkiksi sen juristikerhossa, Kriminaaliklubissa. Olli-Pekka Kallasvuo oli ylioppilaskunnan edustajistovaaleissa ehdolla keskustan listoilta kuitenkaan tulematta valituksi. Kallasvuo valmistui oikeustieteen kandidaatiksi vuonna 1976.

Ura
---

Valmistuttuaan oikeustieteen kandidaatiksi vuonna 1976 Kallasvuo aloitti lakimiehen työt Suomen Yhdyspankissa. Varatuomarin arvon hän sai vuonna 1979.

### Nokia

Elokuussa 1980 Kallasvuo aloitti työt monialayhtiö Nokiassa. Hän toimi yhtiön lakimiehenä vuoteen 1987 asti, kunnes aloitti johtoryhmätyöskentelyn laki- ja rahoitusasioiden parissa Kari Kairamon alaisuudessa. Kallasvuo alkoi kehittää Jorma Ollilan kanssa Nokian strategiaa ja liiketoimintaa saaden yhä vaativampia tehtäviä. 1990-luvun alun laman vuosina hän kiersi Ollilan kanssa puhumassa rahoitusta kriisiin ajautuneelle yhtiölle. Vuodesta 1990 Kallasvuo on työskennellyt Nokiassa rahoitusjohtajana, Amerikan-toimintojen johtajana Dallasissa sekä Mobile Phones -liiketoimintaryhmän vetäjänä. Kallasvuo palasi Suomeen vuonna 1999 rahoitusjohtajaksi. 

Nokian hallitus nimitti Kallasvuon yhtiön toimitusjohtajaksi 1. lokakuuta 2005 lähtien. Kallasvuo aloitti pääjohtaja Jorma Ollilan seuraajana 1. kesäkuuta 2006. Toimitusjohtajaksi noustuaan Kallasvuo kertoi keskittyvänsä nimenomaan Yhdysvaltain-markkinoiden selättämiseen. 

Nokian suunta Kallasvuon aikakaudella oli alaspäin. Neljässä vuodessa Nokian osuus Yhdysvaltain-markkinoista romahti viidenneksestä seitsemään prosenttiin. Arvioitiin, että Nokian Ovi-palvelu, kosketusnäytölliset älypuhelimet ja iPhonen haastaminen eivät onnistuneet Kallasvuon aikana. Samalla maailman sadan arvokkaimman brändin listalla Nokia romahti vuonna 2009 aiemmalta 13. sijaltaan 43:nneksi. Kehnoa sijoitusta selitettiin yhtiön huonolla asemalla varsinkin Yhdysvalloissa. Kallasvuon aikana yhtiön myös väitettiin myötävaikuttaneen Lex Nokiana tunnettuun lakimuutokseen, kun Helsingin Sanomat uutisoi Nokian uhanneen siirtää toimintansa Suomesta, mikäli uutta sähköisen viestinnän tietosuojalakia ei saada aikaiseksi. 

Spekulaatiot Kallasvuon johtaja-asemasta voimistuivat ennen Nokian yhtiökokousta huhtikuun lopussa 2010. Vielä toukokuussa 2010 hallituksen puheenjohtaja Jorma Ollila vakuutti, että Nokian johdolla on yhtiön hallituksen tuki. Myöhemmin selvisi, että Ollila etsi jo uutta toimitusjohtajaa Nokialle. Wall Street Journal -lehti spekuloikin 20. heinäkuuta 2010, että Kallasvuo erotettaneen heinäkuussa 2010. Kallasvuo kommentoi häneen kohdistunutta erospekulointia, että "(se) on saatava loppumaan tavalla tai toisella" ja että "se ei ole hyväksi Nokialle".

Huhut Kallasvuon vaihtamisesta jatkuivat ja 10. syyskuuta 2010 uutisoitiin, että Stephen Elop, joka vastasi Microsofttin yritysratkaisuista, korvaisi Kallasvuon 21. syyskuuta 2010 alkaen. Kallasvuo jätti paikkansa yhtiön hallituksessa välittömästi eroilmoituksen yhteydessä. Kolme päivää tämän jälkeen 13. syyskuuta 2010 erosi myös Anssi Vanjoki, joka oli ollut Jorma Ollilan oma ehdokas toimitusjohtajaksi. Kallasvuo kuitenkin jatkoi Nokia Siemens Networksin hallituksen osa-aikaisena puheenjohtajana runsaan vuoden lokakuulle 2011. Kallasvuolle maksettiin hänen johtajasopimukseensa perustuvana erorahana kaikkiaan 4,6 miljoonaa euroa. Kallasvuo ei osallistunut eroilmoituksen jälkeen Nokian päätapahtumana pidettyyn Nokia World -lehdistötapahtumaan syyskuussa 2010.

Jorma Ollila ja muu Nokian ylin johto olivat 1990-luvulta lähtien olleet Suomen parhaiten ansaitsevia palkansaajia. Vuonna 2005 Kallasvuon ansiotulot olivat noin 1 400 000 euroa, vuonna 2006 2 200 000 euroa ja vuonna 2008 4 300 000 euroa. Kallasvuon kokonaisansio oli vuonna 2008 kahdeksan miljoonaa euroa, josta peruspalkan osuus oli 1,2 miljoonaa euroa.

Nokian ulkopuolella Kallasvuo toimi muun muassa EMC Corporation, Fortumin, F-Securen ja Sampon sekä EK:n hallitus ja Tutkimus- ja innovaationeuvostossa.

### Nokian jälkeen

Kallasvuo lahjoitti muiden talouselämän vaikuttajien kanssa vuoden 2010 loppupuolella 5 000 euroa Kokoomuksen vaalityöhön. Tammikuussa 2011 ilmoitettiin, että Kallasvuo on nimetty World Design Capital Helsinki 2012 -valtuuskunnan johtoon. Valtuuskunnan toimikausi jatkuu kevääseen 2013.

Kallasvuo erosi Nokia Siemens Networksin hallituksen puheenjohtajan paikalta syyskuussa 2011, koska "*--hänellä ei ole mahdollisuutta toimia roolissa päätoimisena.*" Uudeksi NSN:n hallituksen päätoimiseksi puheenjohtaksi nimitettiin TDC:n ex-talousjohtajana toiminut Jesper Ovesen.

Helmikuussa 2011 Kallasvuon nimi tuli esiin kun rakennusyhtiö SRV:n hallituksen nimitys- ja palkitsemisvaliokunta päätti ehdottaa uutta hallituksen jäsentä maaliskuun 2011 yhtiökokoukselle. Tammikuussa 2012 Kallasvuota päätettiin ehdottaa TeliaSoneran hallituksen jäseneksi.

Kallasvuo valittiin lokakuussa 2015 FRV Evo Oy:n hallituksen puheenjohtajaksi. Hän johti uuden Veikkauksen muodostamista sulauttamalla Fintoto, Raha-automaattiyhdistys ja Veikkaus yhteen.

Teokset
-------

* Kallasvuo, Olli-Pekka & Rossi, Juhana: *Puhelin soi öisin : mitä opin globaalina yritysjohtajana*. Helsinki: Otava, 2021. ISBN 978-951-1-39675-8.

Yksityiselämä
-------------

Kallasvuo on naimisissa entisen Nokian juristi–ekonomin Ursula Raninin kanssa. Aikaisemmasta avioliitostaan Anita Kallasvuon kanssa hänellä on kaksi aikuista lasta. 

Kallasvuo harrastaa golfia ja tennistä sekä poliittisen historian lukemista. Hän käy konserteissa tai taidenäyttelyissä. Kallasvuo kuuluu epäviralliseen Taidekerhon pojat -ryhmään. Kallasvuon raviharrastus on jäänyt vuosien saatossa taka-alalle, mutta Nokia-eron jälkeen hän on palannut harrastuksen pariin. Nimekkäin Kallasvuon omistamista hevosista on keväällä 2012 Suomen ennätyksen juossut tamma She Loves You.

Kallasvuo on saanut 31 000 euron sakot lievästä veropetoksesta jätettyään tullaamatta 11 000 euron arvosta sveitsiläisiä ostoksia vuonna 2004.

Lähteet
-------

1. ↑  Kuka kukin on 2007, Otava 2006
2. 1 2  Nokian Kallasvuo sai potkut, seuraaja Microsoftilta *Helsingin Sanomat*.  10.9.2010. Viitattu 22.6.2011.
3. 1 2  Karttunen, Anu: Kallasvuo nousee keskipisteeseen *Talouselämä*.  27.2.2006.  Arkistoitu 23.10.2009. Viitattu 15.10.2010.
4. ↑  Ala-Pietilä lähtee Nokiasta, Kallasvuo tilalle *is.fi*.  1.8.2005. Digitoday. Viitattu 18.8.2020.
5. ↑  Kallasvuosta Nokian toimitusjohtaja *Yle Uutiset*.  1.8.2005. Viitattu 18.8.2020.
6. ↑  Sajari, Petri: Kallasvuon vaikea taival *Helsingin Sanomat*.  10.9.2010. Viitattu 22.6.2011.
7. ↑
8. ↑  Nokia-pomolle pian potkut? – "Paljon vialla" *Uusi Suomi*.  3.5.2010. Viitattu 22.6.2011.
9. ↑  Ollila: Uuden toimitusjohtajan etsintä alkoi toukokuussa.  *Iltalehti*, 10.9.2010.
10. ↑  WSJ: Nokia vaihtamassa toimitusjohtajaa pikavauhtia *Helsingin Sanomat*.  20.7.2010. Viitattu 22.6.2011.
11. ↑  Kallasvuo haluaa lopettaa spekulaatiot asemastaan *Helsingin Sanomat*.  22.7.2010. Viitattu 22.6.2011.
12. ↑  Leinonen, Hannu: Elop ajoi Vanjoen ohi kalkkiviivoilla *Kauppalehti*.  26.1.2011. Viitattu 22.6.2011.
13. 1 2  Sajari, Petri: Olen rakastanut työtäni.  *Helsingin Sanomat*, 23.12.2010, s. B6.
14. ↑  Kallasvuolle 4,6 miljoonan euron eroraha *Helsingin Sanomat*.  10.9.2010. Viitattu 22.6.2011.
15. ↑  Tulot ja varallisuus *Helsingin Sanomat*. Viitattu 22.6.2011.
16. ↑  Uusi Nokia-johtaja on tottunut huippuansioihin *Helsingin Sanomat*.  10.8.2010. Viitattu 22.6.2011.
17. ↑  Sutinen, Teija: Suuret lahjoittajat yhä elintärkeitä puolueille *Helsingin Sanomat*.  5.4.2011. Viitattu 22.6.2011.
18. ↑  Olli-Pekka Kallasvuo World Design Capital Helsinki 2012 -valtuuskunnan johtoon World Design Capital Helsinki 2012. Viitattu 22.6.2011.
19. ↑  Kallasvuolle lähtö myös NSN:stä *Kauppalehti*.  29.9.2011. Viitattu 29.9.2011.
20. ↑  Kallasvuota ehdotetaan SRV:n hallitukseen *Helsingin Sanomat*.  17.2.2011. Viitattu 17.2.2011.
21. ↑  Kallasvuota esitetään TeliaSoneran hallitukseen *Helsingin Sanomat*.  26.1.2012. Viitattu 26.1.2012.
22. ↑  Olli-Pekka Kallasvuo sai pelialan töitä *Talouselämä*.  26.10.2015. Viitattu 31.8.2016.
23. ↑
24. ↑  She Loves You räjäytti suomalaispommin Elitloppetissa  26. toukokuuta 2012. Iltalehti. Viitattu 3.6.2012.
25. ↑  Nokian Kallasvuolle sakot veropetoksesta  21.1.2006. MTV3. Viitattu 22.6.2011.


|  |  |  |
| --- | --- | --- |
| Edeltäjä:**Jorma Ollila** | **Nokian toimitusjohtaja**2006–2010 | Seuraaja:**Stephen Elop** |

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF

 |
|  |
| Kansalliset | 
* Puola

 |
|  |
| Henkilöt | 
* Uppslagsverket Finland

 |

 |